ריי רירדון

ריימונד "ריי" רירדון (8 באוקטובר 1932 - 19 ביולי 2024; באנגלית: Ray Reardon) היה שחקן סנוקר מקצועני ולשי. רירדון היה אחד מהשחקנים הדומיננטיים ביותר בסבב הסנוקר בשנות ה-70 כאשר זכה שש פעמים באליפות העולם בסנוקר, ארבע מהן ברציפות, והיה הוולשי הראשון שזכה באליפות העולם בסנוקר. לפני שהפך למקצוען ב-1967, זכה רירדון שש פעמים ברציפות באליפות ויילס לחובבים ופעם אחת באליפות אנגליה לחובבים. הוא היה השחקן הראשון שדורג במקום הראשון בעולם כאשר דירוג שחקני הסנוקר העולמי גובש בעונת 1975/76, ודורג במקום הראשון בעולם במשך שבע עונות, מתוכן שש עונות ברציפות. רירדון זכה ב-29 תארים מקצועניים בקריירה, בהם טורניר המאסטרס ב-1976. תסרוקתו ושיניו המחודדות הקנו לו בסבב הסנוקר את הכינוי "דרקולה".

הוא פרש ממשחק תחרותי ב-1991 אך המשיך להשתתף בתחרויות ראווה ובטורנירים לוותיקים. ב-1985 זכה רירדון לאות הוכרה כחבר במסדר האימפריה הבריטית. הגביע המוענק לזוכה באליפות ויילס הפתוחה נקרא על שמו. רירדון נפטר מסרטן ביולי 2024.

==קריירה==

רירדון גדל בעיירה טרדגר בדרום ויילס. אביו ודודיו נהגו להשתתף בתחרויות סנוקר מקומיות. בגיל 14 הלך רירדון בעקבות אביו והחל לעבוד ככורה פחם. הוא החל לשחק סנוקר בילדותו ובגיל 17 השיג לראשונה רצף של מאה נקודות. ב-1950 זכה רירדון בפעם הראשונה מתוך שש זכיות רצופות באליפות וויילס לחובבים. ב-1956 עבר רירדון לסטוק-און-טרנט בסטפורדשייר באנגליה. באותה שנה הוא העפיל לגמר אליפות אנגליה לחובבים, שם הפסיד לטומי גורדון. ב-1957 הפסיק רירדון לעבוד ככורה פחם לאחר שניצל מקריסה במכרה והחל לעבוד כשוטר. ב-1959 התחתן רירדון עם סוזן קרטר, איתה הביא לעולם שני ילדים.<ref name=":0"></ref>

ב-1964 זכה רירדון באליפות אנגליה לחובבים לאחר שניצח בגמר את אלוף העולם לעתיד ג'ון ספנסר. בשנים 1957-1964 לא התקיימה אליפות העולם בשל חילוקי דעות בעולם הסנוקר והאפשרות של קריירה מקצוענית לא הייתה מושכת במיוחד. עם זאת בעקבות מסע תחרויות מוצלח בדרום אפריקה החליט רירדון להפוך למקצוען ב-1967<ref name=":0" />. בתקופה זו החלו שידורי טלוויזיה בצבע של תחרויות סנוקר, שסייעו לענף לצבור פופולריות. ב-1969 היה רירדון הזוכה הראשון של טורניר הפוט-בלק שאורגן ושודר על-ידי ה-BBC, ושהיה טורניר הסנוקר הראשון בעולם ששודר בצבע אי פעם. ב-1970 זכה רירדון באליפות העולם לאחר שגבר בגמר על ג'ון פולמן. בכך נהיה רירדון לוולשי הראשון שזוכה באליפות העולם (אחריו זכו באליפות גם טרי גריפית' ומארק וויליאמס).<ref name=":1"></ref> רירדון זכה שוב באליפות העולם ב-1973 כאשר גבר על אדי צ'רלטון. בגמר אליפות העולם 1974 גבר רירדון על גרהאם מיילס, ובכך זכה בטורניר הדירוג הראשון בהיסטוריה של משחק הסנוקר. בגמר אליפות העולם של 1975 גבר שוב על אדי צ'רלטון. ב-1976 זכה רירדון באליפות העולם בפעם הרביעית ברציפות לאחר שגבר בגמר על אלכס היגינס. ב-1978 זכה רירדון באליפות העולם בפעם השישית והאחרונה, לאחר שגבר בגמר על פרי מנס ובכך, בגיל 45, הפך לאלוף העולם בסנוקר המבוגר ביותר אי פעם (שיא שנשבר על-ידי רוני או'סאליבן לאחר שזכה באליפות העולם ב-2022 בגיל 46).<ref></ref> רירדון העפיל שוב לגמר אליפות העולם ב-1982, אז הפסיד לאלכס היגינס. נכון ל-2024 הוא השחקן המבוגר ביותר שהעפיל לגמר אליפות העולם.

רירדון היה הראשון להיות מדורג במקום הראשון בדירוג העולמי אשר גובש לראשונה בעונת 1975/76. הוא החזיק במקום הראשון עד אשר הקנדי קליף ת'ורברן תפס את מקומו ב-1981. הוא חזר למקום הראשון ב-1982 בו עד אשר סטיב דייוויס העפיל למקום הראשונה שנה מאוחר יותר. הוא פרש ממשחק מקצועני ב-1991.

מלבד לאליפויות העולם, זכה רירדון בטורניר דירוג נוסף, אליפות השחקנים המקצועניים ב-1982. מעבר לכך זכה רירדון בעוד 21 תחרויות מקצועניות שאינן תחרויות דירוג, בהן טורניר המאסטרס ב-1976, ובעוד מספר תחרויות לחובבנים ותחרויות קבוצתיות.

ב-1985 הוכר רירדון כחבר במסדר האימפריה הבריטית (MBE). הוא שימש כמנטור של רוני או'סאליבן וסייע לו לזכות באליפות העולם ב-2004.<ref></ref> ב-2011 נכנס רירדון להיכל התהילה של הסנוקר.<ref></ref> מאז עונת 2016/17 נקרא על שמו הגביע המוענק לזוכה באליפות ויילס הפתוחה.<ref name=":1" /> לאחר גירושיו מאשתו הראשונה נישא רירדון לקרול קובינגטון. הוא נפטר מסרטן ב-19 ביולי 2024.<ref name=":0" />

==קישורים חיצוניים==

==הערות שוליים==

קטגוריה:שחקני סנוקר בריטים
קטגוריה:אלופי עולם בסנוקר
קטגוריה:ספורטאים ולשים
קטגוריה:ולשים שנולדו ב-1932
קטגוריה:ולשים שנפטרו ב-2024
קטגוריה:חברים במסדר האימפריה הבריטית